Κανονισμός (ΕΚ) αριθ. 1837/2002 της Επιτροπής

της 15ης Οκτωβρίου 2002

για τον καθορισμό, όσον αφορά την περίοδο εμπορίας 2001/02, των ποσών των συνεισφορών στην παραγωγή καθώς και του συντελεστή της συμπληρωματικής εισφοράς στον τομέα της ζάχαρης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1260/2001 του Συμβουλίου, της 19ης Ιουνίου 2001, που αφορά την κοινή οργάνωση των αγορών στον τομέα της ζάχαρης(1), όπως τροποποιήθηκε από τον κανονισμό (EK) αριθ. 680/2002 της Επιτροπής(2), και ιδίως το άρθρο 15 παράγραφος 2 δεύτερη και τρίτη περίπτωση, καθώς και το άρθρο 16 παράγραφος 5,

Εκτιμώντας τα ακόλουθα:

(1) Το άρθρο 8 του κανονισμού (ΕΚ) αριθ. 314/2002 της Επιτροπής, της 20ής Φεβρουαρίου 2002, που καθορίζει τους κανόνες εφαρμογής του καθεστώτος των ποσοστώσεων στον τομέα της ζάχαρης(3) προβλέπει, αφενός, ότι τα ποσά της βασικής συνεισφοράς στην παραγωγή και της συνεισφοράς Β καθώς και, ενδεχομένως, ο συντελεστής που προβλέπεται στο άρθρο 16 παράγραφος 2 του κανονισμού (ΕΚ) αριθ. 1260/2001 για τη ζάχαρη, την ισογλυκόζη και το σιρόπι ινουλίνης καθορίζονται πριν από τις 15 Οκτωβρίου για την προηγούμενη περίοδο εμπορίας και, αφετέρου, ότι τα κράτη μέλη συντάσσουν για κάθε επιχείρηση τις καταστάσεις για την πληρωμή των υπολοίπων των συνεισφορών.

(2) Ο κανονισμός (ΕΚ) αριθ. 1628/2001 της Επιτροπής, της 9ης Αυγούστου 2001, για την αναθεώρηση, όσον αφορά την περίοδο εμπορίας 2001/02 στον τομέα της ζάχαρης, του μέγιστου ποσού της συνεισφοράς Β και για την τροποποίηση της ελάχιστης τιμής των ζαχαροτεύτλων B(4), καθόρισε, όσον αφορά την περίοδο εμπορίας 2001/02, το μέγιστο ποσό που προβλέπεται από το άρθρο 15 παράγραφος 4 πρώτη περίπτωση του κανονισμού (ΕΚ) αριθ. 1260/2001 στο 37,5 % της τιμής παρέμβασης της λευκής ζάχαρης.

(3) Για την περίοδο εμπορίας 2001/02 η προβλεπόμενη συνολική απώλεια που διαπιστώθηκε σύμφωνα με το άρθρο 15 παράγραφοι 1 και 2 του κανονισμού (ΕΚ) αριθ. 1260/2001 επιβάλλει, σύμφωνα με τις παραγράφους 4 και 5 του εν λόγω άρθρου, ως ανώτατα ποσοστά το 2 % για τη βασική συνεισφορά και το 37,5 % για τη συνεισφορά B, που έχουν καθοριστεί σύμφωνα με την παράγραφο 3 δεύτερο εδάφιο τρίτη περίπτωση του εν λόγω άρθρου και με το άρθρο 1 του κανονισμού (ΕΚ) αριθ. 1628/2001.

(4) Το άρθρο 16 παράγραφος 1 του κανονισμού (ΕΚ) αριθ. 1260/2001 προβλέπει ότι μια συμπληρωματική συνεισφορά εισπράττεται όταν η προβλεπόμενη συνολική απώλεια που διαπιστώνεται κατ' εφαρμογή του άρθρου 15 παράγραφοι 1 και 2 δεν καλύπτεται εξ ολοκλήρου από τα έσοδα της βασικής συνεισφοράς στην παραγωγή και της συνεισφοράς Β. Για την περίοδο 2001/02 αυτή η συνολική απώλεια που δεν καλύπτεται ανέρχεται σε 63899203 ευρώ και, για το λόγο αυτό, θα πρέπει να καθοριστεί ο συντελεστής που προβλέπεται από το άρθρο 16 παράγραφος 2, του εν λόγω κανονισμού σε 0,08319, κατά τρόπο ώστε να αντιπροσωπεύει την αναλογία, μείον 1, ανάμεσα στην απώλεια και στα προαναφερόμενα έσοδα.

(5) Το άρθρο 48 του κανονισμού (ΕΚ) αριθ. 1260/01 προβλέπει την πίστωση ή τη χρέωση του υπολοίπου που προκύπτει από την εφαρμογή του καθεστώτος κατανομής του κόστους αποθεματοποίησης κατά τη διάρκεια της περιόδου εμπορίας 2000/01 ανάλογα με την περίπτωση, βάσει του καθεστώτος που προβλέπεται από τα άρθρα 15 και 16 του εν λόγω κανονισμού για την περίοδο εμπορίας 2001/02.

(6) Από την εφαρμογή των διατάξεων του κανονισμού (ΕΚ) αριθ. 1667/2001 της Επιτροπής της 17ης Αυγούστου 2001, ο οποίος αναβάλλει την ημερομηνία πληρωμής της εισφοράς για την αποθεματοποίηση στον τομέα της ζάχαρης(5) και του κανονισμού (ΕΚ) αριθ. 1878/2001 της Επιτροπής, της 26ης Σεπτεμβρίου 2001, που καθορίζει τα μεταβατικά μέτρα όσον αφορά το καθεστώς της κατανομής του κόστους αποθεματοποίησης στον τομέα της ζάχαρης(6) προκύπτει ένα θετικό υπόλοιπο ύψους 31276971 ευρώ για το καθεστώς κατανομής του κόστους αποθεματοποίησης κατά τη διάρκεια της περιόδου εμπορίας 2000/01.

(7) Αυτό το θετικό υπόλοιπο οφείλεται στις συνεισφορές αποθεματοποίησης που καταβάλλονται από τις επιχειρήσεις παραγωγής ζάχαρης κατά τη διάθεση της ζάχαρης Α και Β. Κατά συνέπεια, θα πρέπει να προβλεφθεί η επιστροφή του με βάση την παραγωγή ζάχαρης Α και Β για την περίοδο εμπορίας 2001/02 στις εν λόγω επιχειρήσεις, οι οποίες υποχρεούνται σε καταβολή εισφοράς για την εν λόγω περίοδο κατ'εφαρμογή των άρθρων 15 και 16 του κανονισμού (ΕΚ) αριθ. 1260/2001.

(8) Η επιτροπή διαχείρισης ζάχαρης δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα ποσά των συνεισφορών στην παραγωγή στον τομέα της ζάχαρης καθορίζονται για την περίοδο εμπορίας 2001/02 σε:

α) 12,638 ευρώ ανά τόνο λευκής ζάχαρης ως βασική συνεισφορά στην παραγωγή για τη ζάχαρη Α και B·

β) 236,963 ευρώ ανά τόνο λευκής ζάχαρης ως συνεισφορά B για τη ζάχαρη Β,

γ) 5,330 ευρώ ανά τόνο ξηράς ουσίας ως βασική συνεισφορά στην παραγωγή για την ισογλυκόζη Α και την ισογλυκόζη B·

δ) 99,424 ευρώ ανά τόνο ξηράς ουσίας ως συνεισφορά για την ισογλυκόζη Β·

ε) 12,638 ευρώ ανά τόνο ξηράς ουσίας ισοδυνάμου ζάχαρης/ισογλυκόζης ως βασική συνεισφορά στην παραγωγή για το σιρόπι ινουλίνης Α και το σιρόπι ινουλίνης Β·

στ) 236,963 ευρώ ανά τόνο ξηράς ουσίας ισοδυνάμου ζάχαρης/ισογλυκόζης ως συνεισφορά Β για το σιρόπι ινουλίνης B.

Άρθρο 2

Για την περίοδο εμπορίας 2001/02 ο συντελεστής που προβλέπεται από το άρθρο 16 παράγραφος 2 του κανονισμού (ΕΚ) αριθ. 1260/2001 καθορίζεται σε 0,08319.

Άρθρο 3

1. Για την περίοδο εμπορίας 2001/02 το θετικό υπόλοιπο που προκύπτει από την εφαρμογή του άρθρου 48 του κανονισμού (ΕΚ) αριθ. 1260/2001 καθορίζεται σε 2,2111 ευρώ ανά τόνο ζάχαρης A και ζάχαρης B.

2. Καθορίζεται ένα συνολικό υπόλοιπο για κάθε επιχείρηση παραγωγής ζάχαρης με τον πολλαπλασιασμό της τελικής της παραγωγής σε ζάχαρη A και σε ζάχαρη B για την περίοδο εμπορίας 2001/02 με το ποσό ανά μονάδα που προβλέπει η παράγραφος 1.

3. Το συνολικό υπόλοιπο που διαπιστώνεται για κάθε επιχείρηση παραγωγής ζάχαρης σύμφωνα με την παράγραφο 2 αφαιρείται από το υπόλοιπο των εισφορών των εν λόγω επιχειρήσεων όσον αφορά την περίοδο εμπορίας 2001/02, που καθορίζονται από τα κράτη μέλη κατ' εφαρμογή του άρθρου 8 παράγραφος 2 πρώτο εδάφιο του κανονισμού (ΕΚ) αριθ. 314/2002.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Οκτωβρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 178 της 30.6.2001, σ. 1.

(2) ΕΕ L 104 της 20.4.2002, σ. 26.

(3) ΕΕ L 50 της 21.2.2002, σ. 40.

(4) ΕΕ L 216 της 10.8.2001, σ. 8.

(5) ΕΕ L 223 της 18.8.2001, σ. 9.

(6) ΕΕ L 258 της 27.9.2001, σ. 9.